
מספר מילים על המילה
אורי שוק
שיח לשבת לך לך
פרק טז של ספר בראשית מסתיים בלידת ישמעאל: "ואברם בן שמונים שנה ושש שנים בלדת הגר את ישמעאל לאברם". הכתוב לא מספר על ינקותו וילדותו וקופץ 13 שנה קדימה: "ויהי אברם בן-תשעים שנה ותשע שנים; ויירא ה' אל-אברם, ויאמר אליו אני-אל ש-די--התהלך לפני, והיה תמים..." (יז, א) – כך מתחילה פרשיית הציווי על ברית המילה. ראשית הקב"ה פונה אל אברם התהלך לפני והיה תמים, אך כיצד אפשר להגיע לתמימות-שלימות הזו?

המסע מתחיל דרך שינוי השם: "והיה שמך אברהם כי אב המון גויים נתתיך" – אדם שמשלים עם שינוי שמו יוכל ביתר שאת להתמסר וללכת בתמימות על משהו (ומעין זה אנו מוצאים בדרכי התשובה של הרמב"ם). יש לזכור, אברהם כבר עזב את ארצו ואת משפחתו, כעת הוא מתבקש לעשות ויתור נוסף ולשנות את שמו.

לאחר מכן בא הציווי על כריתת הברית בבשר: "והיתה בריתי בבשרכם לברית עולם". זהו הציווי הכמעט-ראשון בתורה: קדם לו רק הציווי לאדה"ר "פרו ורבו ומלאו את הארץ" והציווי על שבע מצוות בני נח. אך מה רב המרחק בינהם? כמעט ואין צורך לצוות על הראשונים – הם קשורים מהותית לשורש החיים ולתשתית הקיום האנושי. לעומתם, הציווי על ברית המילה משונה ומוזר ביותר – מדוע לפצוע בבשר החי? כך כורתים ברית עם ה'? איה הציווי "ושרט לנפש לא תתנו בבשרכם"? מה מהותו ומה סוד הברית שעד היום, רוב מוחלט של העם יהודי, ממשיך לקיימו על אף שרחוק מרחק רב מקיום תורה ומצוות?

אין אלא לומר שהתמיהה הגדולה היא התשובה עצמה. סוד גדול עוטף את ברית המילה. יכולת ההתמסרות למעלה מטעם ודעת. רק אבינו אברהם שהרפה מכל נקודת אחיזה ומכל מוסכמה ודעה קדומה על מנת להתהלך לפני בוראו, יכול היה לטבוע בנו את המסירות וההתמסרות למצווה זו במשך הדורות.

אך לפני שאברהם מבצע את צו קונו חייב לקרות עוד משהו. פרשיית שינוי שמה של שרי חוצצת בין ציווי ה' לקיום המצוה על ידי אברהם. שרי משנה את שמה על מנת שמשהו יוכל להיפתח גם אצלה. כאברהם היא עזבה את ביתה ומשפחתה והיא גם מחלה על כבודה בכך שהציע לאברהם את הגר. אולם כדי שתוכל ללדת וליצור בריה חדשה נזקקת גם היא לשינוי שמה. מדוע מפרידה הפרשה הזו בין הציוויים על אברהם? למה לא מניח הקב"ה לאברהם למהר ולקיים מצוותו (ניתן לשער שאברהם כבר היה בדרך לחפש סכין מילה...)?
הקב"ה יודע את אהבתו הגדולה של אברהם – אב המון גויים – לבנו ישמעאל ולכן חשובה ההבהרה. אות הברית המיוחדת, המשונה והאפופת מסתורין שייכת ליצחק: "וקראת את שמו יצחק והקימותי את בריתי איתו לברית עולם לזרעו אחריו" (פס' יט). אברהם מתחנן על נפש בנו, "לו ישמעאל יחיה לפניך", והקב"ה מבטיח שגם ישמעאל יחיה אך הברית תעבור דרך יצחק.

אברהם וישמעאל נימולים, הם מקיימים את המצווה אך שניהם אינם מסוגלים לקיימה במלואה.ברית המילה צריכה להיעשות בראשית חיי האדם ולא בנערותו או בזקנותו לכן, רק יצחק וזרעו אחריו יוכלו לקיים את הברית במלואה.
מדוע חשוב כל כך ביצוע הברית בשלב כה מוקדם?

יצר החיים, על ידי תאוות המין שבו, אחראי על קיום העולם. הוא אוצר בתוכו ברכה עד בלי די ויכולת מופלאה להיות כאלוהים בורא אור וחיים. אך בד בבד בחובו טמון פוטנציאל ליצרים אפלים העלולים לפגוע ולהזיק לעצמיות האדם ואף לקעקע את צלם האלוהים שבו בפגיעה בזולת.

כיצד מכוונים את כח החיים הזה למקום נכון? איך רותמים את היצר לצד הטוב היוצר והבורא?

הטעם העתיק של המילה המעטת תאות המין הוא חובק כללים רחבים של המדע... מבשרו יחזה האדם אלוה אם יש כח באדם לאחד את כל כוחות נפשו וכל נטיותיו למטרה שכלית ומוסרית אחת כבר רואה הוא את האחדות בעולמו הפנימי והאחדות של העולם הכללי מתבררת אצלו יותר ויותר, וכשהוא מוצא שכוחותיו פרודים הם, כשאינו יכול לצייר שלטון כללי על נטיותיו ותאוותיו, אז מחליט הוא שהעולם הגדול כמוהו מפורד הוא גם כן ושאין אחדות במציאות.

אורות הקודש ג, עמ' ש
ברית המילה שחשובה כל כך ומשפיעה השפעה רבה כל כך על התנהלות האדם בעולמו ואף על האמונה בבורא האדם עצמו, חייבת להיות טבועה ומושרשת כבר מהינקות ועל כן "בן שמונת ימים ימול לכם כל זכר" – אין להשתהות, הברית הינה התשתית של קיום הנולד והיא היסוד להתפתחות ולהמשכיות הקיום. הורי התינוק האמינו בחיים ולפיכך יצרו חיים, גם הנולד יקבל כבר בראשית חייו סימן ואות לשאיפתו לחיים ולאמונה בחיים ובמקור החיים. (ופתח יש כאן לעיון על השפעת קיום הברית בשלב מאוחר יותר בחיים אצל בני ישמעאל, שלב בו ההתפתחות המינית נמצאת בשיאה. יש כאן מעין קריאת תיגר על היצריות או שמא נסיון להכנעתה.היש לכך סיכוי? תופעות כמו אלימות על רקע כבוד המשפחה והצניעות המופרזת (רעלה-ערלה?) אולי קשורים לכך.
האדם המהול כמוהו כיין מזוג במהילה נכונה. לא מכניע את התאוה – בהתנזרות ופרישות מופרזת אך גם אינו נכנע לה בהתנהגות פרוצה ומופקרת. בידי המהול היכולת לילך על גשר החיים הצר בלי ליפול למים הסוערים. וכפי שלמדנו מהראי"ה היכולת להיות מהול שקול ומכוון ביחס לתאוות, ולחיות בצורה בריאה ונכונה איתם, יוביל גם לאמונה בבורא והאפשרות לברוא. 

